POROČILO PROJEKTA ZDRAVJE V VRTCU 2023/24

V projekt Zdravje v vrtcu je naš vrtec vključen že vrsto let. V letošnjem šolskem letu sta pri projektu sodelovali obe enoti vrtca (vrtec Kog, vrtec Miklavž pri Ormožu) ter vseh 5 skupin.

SODELUJOČI:

- Skupina ČEBELICE (heterogeni oddelek 4-6 let) z vzgojiteljico Janjo Škrlec, Moniko Plohl in pomočnico vzgojiteljice Renato Šimunić

- Skupina MAVRICE (kombinirani oddelek 2-4 let) z vzgojiteljico Adrijano Ozmec in pomočnico vzgojiteljice Matejo Rakuša

- Skupina PIKAPOLONICE (heterogeni oddelek 1-3 let) z vzgojiteljico Sandro Škrlec in pomočnico vzgojiteljice Anjo Kocjan

- Skupina MEHURČKI (heterogeni oddelek 1-3 let) z vzgojiteljico Petro Lah Filipič in pomočnico vzgojiteljice Katja Bolcar

- Skupina BALONČKI (heterogeni oddelek z vzgojiteljico Andrejo Koščak in pomočnico vzgojiteljice Ines Bolcar

Dejavnosti se izvajajo skozi celo šolsko leto, nekatere se tudi večkrat ponavljajo.

RDEČA NIT – BESEDE IMAJO MOČ - UMIRJANJE Z ŽIVALMI (duševno in čustveno področje)

V tednu otroka (2.-8.10.2024) smo na ravni vrtca izpeljali dejavnosti, na temo umirjanja otrok. Ugotovile smo, da so otroci zelo nestrpni, zmotijo jih že najmanjši dražljaji, do prijateljev so postali agresivni. Ker živali dajejo ljudem občutek umirjanja in sreče, smo se odločile, da v vrtec povabimo različna društva, ki se ukvarjajo z živalmi. Prvi dan so nas obiskali iz Športnega kinološkega društva Ljutomer s svojimi kužki. Najprej so se kužki predstavili (poligon), potem pa so jih otroci lahko božali, se z njimi sprehajali, jih hranili. Drugi dan smo se odpravili v našo gozdno igralnico, kjer smo si v našem mavričnem gledališču pogledali predstavo o Malem Ganešu in njegovih prijateljih, ter se preizkusili v joga položajih. Na koncu smo se še umirjali s pihanjem milnih mehurčkov, risanja mavric s kredami. Tretji dan so nas obiskali iz Konjeniškega centra Plohl z dvema majhnima konjičkoma. Otroci so ju čistili, ju sprehajali, se popeljali, ju hranili predvsem pa zraven bili zelo umirjeni in zadovoljni. Za konec pa sta nas v petek obiskali knjižničarki iz Knjižnice Ormož in nam predstavili pravljico Zakaj sem tako majhen.

ZDRAVA PREHRANA

V vrtcu skrbimo, da je otrokom nudeno sadje ali zelenjava pri vsakem njihovem obroku. Spodbujamo jih, da vsako hrano poskusijo tudi, če je kaj novega, kar še niso jedli. Pri praznovanjih rojstnih dni si izdelamo sadne torte na različne načine in otroci v vrtec ne nosijo nobenih sladkarij.

GIBAMO SE NA PROSTEM

Naš vrtec je obdan z različnimi življenjskimi okolji (travnik, vinograd, sadovnjak, gozd), ki jih mi s pridom izkoriščamo in velikokrat dejavnosti potekajo kar v naravi. Tudi na področju gibanja, saj večina naših pohodov poteka med vinogradi, po gozdnih poteh, med travniškimi cvetlicami ter sadovnjaki. Otroci lahko tekajo, skačejo, hopsajo, premagujejo naravne ovire, včasih se tudi kotalijo, v čemer najbolj uživajo. Prav tako smo vključeni v projekt Mali sonček, kjer izvajamo gibalne aktivnosti in razvijamo gibalne spretnosti pri otrokih (igre z žogo, tek, plezanje...).

Tudi praznovanja rojstnih dni potekajo na gibalen način, saj jim pripravimo različne poligone ter gibalne in motorične igre na določeno tematiko, v katerih se preizkusijo.

ZOBOZDRAVSTVENA VZGOJA

Veliko nam pomeni higiena telesa, zato otroke s tem seznanimo že na prvi vrtčevski dan, kjer jih naučimo pravilne tehnike umivanje rok ter se veliko pogovarjamo o skrbi za svoje telo. Prav tako pa otroci prejmejo zobne ščetke in vsako jutro po zajtrku pridno krtačijo svoje zobke, tudi tisti najmlajši. Kajti mesec je hitro naokoli, ko nas obišče sestra za zobno higieno in nam pogleda, kako krtačimo svoje prve zobke.

V GOZDU SE IMAMO LEPO

Ker otroci v gozdu zelo uživajo, smo se odločili, da namesto v vrtcu, dan preživimo v gozdu. Zjutraj takoj po zajtrku smo se odpravili v našo gozdno igralnico, kjer so nas čakali otroci z nalogami. Najprej smo si v gozdnem gledališču pogledali lutkovno predstavo Kako je ježek našel prijatelja, potem pa so se otroci razdelili v skupine. Eni so bili Razgibančki (od drevesa do drevesa so se premikali kot živali), Gozdni detektivi (glede na slike iskali material v gozdu), Umetniki (z domačim plastelinom so na deblo naredili obraz in vse detajle), Akrobati (preizkusili so se v hoji po slack linu), Kuharji (v kuhinji kuhali različne jedi). Želeli smo tudi počivati v gozdu, ampak je bilo že preveč hladno vreme, zato smo se odpravili nazaj v vrtec.

OD KJE SI KRUHEK – TRADICIONALNI SLOVENSKI ZAJTRK

V letošnjem šolskem letu smo se odločili, da v tednu tradicionalnega slovenskega zajtrka izvedemo celo tedenski projekt in otrokom s pomočjo slikanice Od kje si kruhek, prikažemo celotno pot kruha. Tako smo prvi dan imeli dejavnosti na temo sajenja žita ter se igrali stare igre; drugi dan smo z ženico poželi žito in ga očistili (ajda) ter likovno ustvarjali; tretji dan smo imeli mlinarja s katerim smo žito zmleli in spoznali različne vrste mok in si naredili vsak svoj mlinček; četrti dan so nas obiskale gospodinje TD Polenšak in nam prikazale peko kruha, žemljic, gibanic; peti dan pa nas je obiskal trgovec in nam prinesel žemljice, ki smo jih prejšnji dan sami spekli ter se podružil z nami na Tradicionalnem slovenskem zajtrku.

SVETOVNI DNEVI POVEZANI Z ZDRAVJEM

V vrtcu poskušamo obeležiti čim več svetovnih dni povezanih z zdravjem. Tako vsako leto sodelujemo na Tradicionalnem slovenskem zajtrku, spoznali smo delo s terapevtskimi psi, se udeležili Množičnega teka, dnevi dejavnosti v sodelovanju s Centrom za krepitev zdravja na temo Bonton, Super moč imam – pomagat znam, Zobna vila in miška.

Koordinator projekta

Adrijana Ozmec